Diari Oficial de la Generalitat Valenciana


Sumari del DOGV 9915, del 14-08-2024 (2024/7794)

RESOLUCIÓ de 27 de juny de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de Mobilitat Urbana Sostenible de Chera. Expedient 65/4178-YGR.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9915

Data del DOGV
:   14-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7794

CVE
:   FPQJ-G-2445-1890

Data del document
:   27-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Chera
    * impacte ambiental

De conformitat amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 65/9583-NQL Chera (València).

«Informe ambiental i territorial estratègic

Tràmit: Pla de mobilitat urbana sostenible de Chera

Promotor: Ajuntament de Chera

Autoritat substantiva: Ajuntament de Chera

Localització: terme municipal de Chera (València)

Expedient: 65-2021-EAE

La Comissió d’Avaluació Ambiental, en sessió celebrada el 31 de març de 2022, va adoptar el següent:

Acord:

Vista la proposta d’informe ambiental i territorial estratègic del Pla de mobilitat urbana sostenible (PMUS) de Chera, en els termes següents:

A. Fonaments pels quals se sotmet el pla a avaluació ambiental estratègica

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic d’acord amb el que s’establix en el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge de la Comunitat Valenciana (TRLOTUP).

La Llei 21/2013, de 9 de desembre, d’avaluació ambiental, establix en l’article 6 quins plans i programes, així com les modificacions d’estos, estan sotmesos a avaluació ambiental estratègica d’acord amb els procediments establits en la legislació d’avaluació ambiental.

Segons el que estipula l’article 46.3 del TRLOTUP, l’òrgan ambiental determinarà si un pla o un programa ha de ser objecte d’avaluació ambiental i territorial estratègica simplificada o ordinària, en els supòsits que s’hi preveuen i tenint en compte els criteris establits en l’annex VIII de la llei, tot això amb la consulta prèvia a les administracions públiques afectades i d’acord amb les fases de la tramitació exposades en l’article 50.

En este context, l’avaluació ambiental estratègica és aplicable als plans de mobilitat.

El Servei d’Avaluació Ambiental Estratègica comunica l’obertura de l’expedient (expedient 65/8104-XEC) en escrit amb data 14 d’octubre de 2021.

B. Document inicial estratègic

B.1. Documentació aportada

En data 31 d’agost de 2021 va tindre entrada en el Servei d’Avaluació Ambiental Estratègica la sol·licitud de l’Ajuntament de Chera per a iniciar el procés d’avaluació ambiental i territorial estratègica de l’esborrany del Pla de mobilitat urbana sostenible (PMUS de Chera) juntament amb el document inicial estratègic (DIE).

La documentació aportada s’ajusta al que establix l’article 50 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP).

La documentació aportada queda constituïda per:

1. Esborrany del Pla de mobilitat urbana sostenible

2. Document inicial estratègic (DIE)

B.2. Informació territorial

Chera és un municipi de l’interior de la Comunitat Valenciana pertanyent a la comarca de Requena-Utiel. Té una extensió de 49,7 km² i limita al nord-est amb Sot de Chera, a l’oest amb Loriguilla, al sud-est amb Requena i al sud amb Siete Aguas i Gestalgar. Està situat a l’interior d’una fossa tectònica i envoltat per pics escarpats. Les serres que envolten la vall on se situa el municipi estan alineades en direcció Nord-est – Sud-est. A la vall s’articulen els camps de cultiu. Segons les dades de l’Institut Nacional d’Estadística (2021), la població és de 469 habitants.

El municipi està englobat en l’àrea de la Xarxa Natura 2000, ZEPA Alt Túria i Sierra del Negrete (ES0000449) i envoltada de la ZEC Sierra del Negrete (ES5233009) i pels límits del Parc Natural i PORN Chera-Sot de Chera.

La norma de gestió del ZEC zonifica el nucli urbà de Chera com a zona D.

Chera, a més, té dos microreserves de flora (Pico de Ropé i Fuente de la Puerca) i està integrada en el paisatge de rellevància regional PRR 15 Gargantas del Túria i entorn de Chera.

La principal comunicació de Chera és la CV-395, via essencial per a la comunicació amb la xarxa d’autovies i carreteres nacionals. Constituïx la carretera única d’accés al municipi que connecta amb l’A3 en direcció a Requena o amb la CV-35, autovia d’Ademús, en direcció a Villar del Arzobispo. Al terme municipal hi ha una xarxa de camins rurals que presenten una elevada pressió pel trànsit causat pels turistes.

La CV-395 disposa d’una travessia per l’interior del municipi a partir de la qual s’articulen les diverses vies col·lectores i de penetració al nucli urbà. Connecta, a més, el Barrio de Arriba amb el nucli urbà.

La major part de la població es concentra al nucli urbà. Els dos barris perifèrics estan molt pròxims al nucli urbà, la qual cosa facilita l’accés per als vianants.

B.3. Planejament vigent

El municipi disposa de Pla general d’ordenació urbana (PGOU) aprovat per la Comissió Territorial d’Urbanisme de València amb data 27 de juliol de 1999 (BOP de data 31.01.2000). El Pla general d’ordenació urbana va ser objecte d’avaluació ambiental i es va emetre la declaració d’impacte ambiental el 28 de juny de 1999 (expedient 631/5344 XGS) favorable amb condicions.

El model territorial de Chera s’estructura en un nucli històric tradicional, on la trama urbana és més irregular i poc adaptada al trànsit rodat, relacionat amb l’origen del municipi i les dinàmiques socioeconòmiques fins a mitjan segle XX, i una zona urbanitzada al voltant de l’anterior, relacionada amb el creixement poblacional a partir de la segona mitat de segle XX. A més, hi ha dos barris perifèrics, el de Gisbert i el Barrio de Arriba, molt pròxims al nucli urbà, fet que facilita l’accés per als vianants.

La documentació presentada detecta un factor que influïx en la mobilitat de la població: la gran afluència de turisme concentrada en uns mesos i en caps de setmana. Chera és un important focus de turisme rural i l’afluència de visites s’ha incrementat en els últims anys, i és especialment significativa, de cara a la mobilitat, la gent que practica ciclisme. Durant els períodes vacacionals el nombre d’usuaris es multiplica i es poden produir situacions tensades.

B.4. Objectiu de la proposta del PMUS

– Àmbit d’actuació

Les actuacions proposades pel PMUS de Chera se circumscriuen a tot el terme municipal i està previst executar-les totes en sòl urbà i urbanitzable.

– Diagnòstic previ

L’ordenació urbanística de Chera té rellevància en la mobilitat municipal, tant a escala viària com de les diverses condicions d’ús de garatge i aparcament, així com la xarxa de transport. D’altra banda, la mobilitat relacionada amb l’oci de naturalesa és una de les que més desplaçaments genera i convertix Chera en una destinació turística d’interior molt concorreguda durant els caps de setmana i períodes vacacionals. L’eix principal de comunicació és la CV-395, que constituïx la carretera única d’accés al municipi i connecta amb l’A3 o la CV-35.

Quant a la distribució modal dels desplaçaments, atesa la grandària reduïda del nucli urbà, la mobilitat de vianants és la predominant en els interurbans, i, en general, són desplaçaments curts cap als llocs d’interés. Els mitjans motoritzats s’utilitzen preferentment en trasllats interurbans relacionats amb la mobilitat obligada. La mobilitat amb bicicleta té un ús residual a causa també de les dimensions reduïdes del nucli urbà. Pel que fa al transport públic, només és utilitzat per una part reduïda de la població i no és competitiu respecte al vehicle privat, a causa de la poca freqüència i l’itinerari no ajustat a les necessitats dels usuaris. Finalment, en relació amb la mobilitat elèctrica, el preu elevat dels vehicles i la falta de punts de recàrrega són els principals inconvenients per a adquirir-la, segons assenyalen les enquestes.

– Objectius del PMUS

El Pla de mobilitat urbana sostenible de Chera pretén ser la ferramenta per a dotar el sistema de desplaçaments habituals del municipi d’eficiència i efectivitat i que, d’esta manera, es traduïsca en una millora de la qualitat de vida de la ciutadania.

L’objectiu general que es pretén aconseguir és el foment de la mobilitat sostenible a la localitat, de manera que:

\* Permeta respondre a les necessitats bàsiques d’accessibilitat i desenvolupament de la ciutadania, les empreses i les societats, amb seguretat i de manera compatible amb la salut humana i el medi ambient, i fomente la igualtat dins de cada generació i entre generacions successives.

\* Siga assequible, opere equitativament i amb eficiència, oferisca una elecció de modes de transport diferents i done suport a una economia competitiva, així com el desenvolupament local equilibrat.

\* Limite les emissions i els residus dins de la capacitat del territori per a absorbir-los, fomente les energies renovables i l’ús de transport poc contaminant, i minimitze l’impacte sobre l’ús del sòl, la qualitat de l’aire i la generació de sorolls.

Per a la consecució d’estos objectius s’han redactat 9 propostes, que resulten de les variables analitzades i de les enquestes que s’han fet.

B.5. Estudi d’alternatives

La documentació presentada no proposa alternatives.

B.6. Propostes del PMUS

En l’esborrany del Pla de mobilitat urbana sostenible de Chera es definixen un total de 9 propostes, el resum de les quals és el següent:

1. Instal·lació d’estacions de recàrrega elèctrica amb els objectius següents:

– Promoure i impulsar la mobilitat elèctrica.

– Reduir les emissions i millorar l’eficiència energètica.

– Actuar de manera exemplaritzant com a institució més pròxima a la ciutadania.

2. Millora de l’itinerari per als vianants entre el barri Gisbert i el nucli urbà principal. Els objectius són:

– Impulsar els desplaçaments a peu enfront dels desplaçaments en vehicle.

– Millorar la seguretat del vianant.

– Reduir les emissions i millorar l’eficiència energètica.

3. Manteniment i renovació de la senyalització viària amb els objectius de:

– Millorar la seguretat viària.

– Ordenar l’aparcament.

4. Instal·lació de bandes transversals d’alerta amb l’objectiu de:

– Millorar la seguretat viària.

– Ordenar l’aparcament.

5. Modificar el sentit de circulació del carrer San Vicente Ferrer amb l’objectiu de:

– Millorar la seguretat viària.

– Desviar el trànsit per carrers més exteriors.

6. Manteniment i promoció dels itineraris per als vianants amb l’objectiu de:

– Impulsar els desplaçaments a peu enfront dels desplaçaments en vehicle.

– Millorar la seguretat del vianant.

– Reduir les emissions i millorar l’eficiència energètica.

7. Línia d’ajudes per a la instal·lació d’estacions de recàrrega elèctrica, l’objectiu de la qual és:

– Augmentar el nombre d’estacions de recàrrega elèctrica.

– Fer partícip el sector privat de l’impuls al vehicle elèctric.

– Reduir les emissions i millorar l’eficiència energètica.

– Promoure i impulsar la mobilitat elèctrica.

8. Millora del transport públic amb l’objectiu de:

– Millorar la qualitat ambiental.

– Disminuir les emissions contaminants procedents dels desplaçaments en vehicle privat.

– Potenciar el transport públic.

9. Ordenació del trànsit del Barrio Seco, l’objectiu del qual és:

– Millorar la seguretat viària.

– Desviar el trànsit per carrers més exteriors.

C. Possibles efectes sobre el medi ambient

La documentació aportada en les actuacions que s’arrepleguen en el PMUS va encaminada a una millora en la mobilitat de vianants urbana, una organització dels desplaçaments en vehicles i a la implementació de l’ús del vehicle elèctric. Es preveu que redunde en una millora del medi ambient.

El terme municipal de Chera es troba afectat pels plans d’acció territorial següents:

– Pla d’acció territorial sobre prevenció del risc d’inundació a la Comunitat Valenciana, PATRICOVA, aprovat pel Decret 201/2015, de 29 d’octubre, del Consell.

– Estratègia territorial de la Comunitat Valenciana, aprovada pel Decret 1/2011, de 13 de gener, del Consell, i pel Decret 166/2011, el qual modifica l’anterior.

D. Consultes realitzades

Per part de la direcció general amb competència en avaluació ambiental, d’acord amb l’article 53 del Decret legislatiu 1/2021, de 18 de juny, d’aprovació del text refós d’ordenació del territori, urbanisme i paisatge, de la Comunitat Valenciana (TRLOTUP), la documentació aportada s’ha sotmés a consulta, en la seua condició d’administracions públiques afectades, a:

|  |  |  |
| --- | --- | --- |
| *Administració pública consultada* | *Consulta* | *Informe* |
| DG Obres Públiques, Transport i Mobilitat. Servei de Mobilitat | 14.10.2021 | 26.10.2021 |
| DG Política Territorial i Paisatge. PATRICOVA | 17.01.2022 |
| DG Qualitat i Educació Ambiental. Atmosfera | 20.10.2021 |
| DG Canvi Climàtic | 10.01.2022 |
| DG Política Territorial i Paisatge. Servei d’Infraestructura Verda i Paisatge | 22.10.2021 |
| DG Medi Natural. Servei de Vida Silvestre  Servei de Gestió d’Espais Naturals Protegits | 10.11.2021  15.11.2021 |

  

Nota: Els informes rebuts es publicaran, juntament amb l’informe ambiental i territorial estratègic, en la pàgina web [https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica](http://www.agroambient.gva.es/va/web/evaluacion-ambiental/seguiment-d-expedients)

(apartat ‘Consulta de plans d’avaluació ambiental’ / seleccioneu província>València, municipi>Chera i >065/2021/EAE-PMUS Chera).

E. Identificació dels possibles efectes sobre el medi ambient

Segons el que estipula l’article 46.3 del TRLOTUP, l’òrgan ambiental i territorial determinarà, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació d’efectes significatius sobre el medi ambient i amb consulta prèvia a les administracions públiques afectades a què es referixen els articles 48.*d*  i 53 del TRLOTUP.

Conceptualment, els plans de mobilitat urbana sostenible constituïxen l’instrument adequat per a aconseguir donar resposta a les necessitats de mobilitat de les persones i les mercaderies en l’àmbit urbà i reduir les repercussions negatives del sistema de transport sobre l’economia, la societat i el medi ambient. Esta mobilitat sostenible ha de pretendre, igualment, l’accessibilitat universal, és a dir, facilitar l’accés de la població als béns, els servicis i els llocs de treball.

La consecució d’estos objectius generals es du a terme si s’actua, fonamentalment, sobre dos àmbits:

• Un nou equilibri dels mitjans de transport que aposte, fonamentalment, per aquells amb més eficàcia ambiental i social: transport públic davant del privat i modes de transport no motoritzat. Aconseguir este objectiu requerix tant mesures d’estímul cap als nous modes de transport com mesures dissuasives. Per a fer-ho, caldrà actuar sobre aspectes estructurals (infraestructures necessàries) i de regulació urbanística (tipologia edificatòria, relació espais públics/privats, estàndards d’aparcaments per a diferents mitjans de transport).

\* La planificació urbana i el model de ciutat, per a disminuir la necessitat de mobilitat urbana tant pel que fa a la necessitat com a la longitud dels desplaçaments.

Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal que prioritze els mitjans més sostenibles i la reducció de la necessitat de desplaçaments tant en nombre com en distància, que propicien l’adquisició d’hàbits saludables (caminar i desplaçar-se en bicicleta) i que, alhora, contribuïsquen a disminuir les emissions originades pel sector del transport, com ara les referides a emissions de gasos d’efecte hivernacle (CO2), les emissions de contaminants que perjudiquen la qualitat de vida dels ciutadans (entre altres, diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM) i les emissions acústiques originades pel trànsit.

En este sentit s’expressa l’article 10.2 de la Llei 6/2011, d’1 d’abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s’acompanyarà dels indicadors que es consideren pertinents en relació amb el volum total de desplaçaments i el seu repartiment modal, i els nivells associats de consums energètics, ocupació de l’espai públic, soroll i emissions atmosfèriques, i es particularitzaran les d’efecte hivernacle. L’evolució d’estos últims paràmetres tendirà a la seua reducció progressiva d’acord amb els ritmes i els límits que reglamentàriament s’establisquen en relació amb el desenvolupament de les polítiques energètiques i ambientals».

Tenint en compte els criteris anteriors, es fa l’avaluació ambiental estratègica del PMUS de Chera en funció de les propostes realitzades partint de la consideració, tal com arreplega la documentació aportada, que les propostes es plantegen exclusivament en zones de sòl urbà i urbanitzable.

El PMUS de Chera atén, quant a competències administratives, el que establix l’article 3.2 de la Llei 6/2011, de mobilitat de la Comunitat Valenciana, per la qual cosa l’avaluació ambiental estratègica d’este es farà sobre les propostes que siguen de competència municipal.

Dit això, en els informes rebuts s’observen les consideracions, tant legals com ambientals, que descrivim a continuació:

+ Infraestructura verda i paisatge

L’informe emés el 22 d’octubre de 2021, pel Servei d’Infraestructura Verda i Paisatge, conclou que, segons s’observa, els objectius indicats en el document inicial estratègic i en l’esborrany del pla coincidixen plenament amb les funcions de la infraestructura verda. Les mesures que es pretenen implementar han de ser compatibles amb la protecció del territori que des de la infraestructura verda es plantegen (article 4.5 del TRLOTUP).

\* Segons s’indica en l’informe, és necessari incorporar al PMUS un capítol dedicat a la infraestructura verda a escala local que incloga:

– Anàlisi de la infraestructura verda que permeta examinar i valorar els efectes de les propostes i que estudie les implicacions sobre esta.

– Indicació explícita sobre quins espais i recorreguts d’actuació es consideren adequats, tant pel valor actual com pel valor potencial, per a incorporar-los a la infraestructura verda municipal, tant per ser necessaris per al manteniment de la seua estructura i funcionalitat com per les seues funcions de connexió i integració paisatgística dels espais urbans amb els elements de la infraestructura verda situats a l’exterior dels teixits urbans.

– Establiment de mesures efectives per a corregir els possibles efectes negatius generats per les propostes plantejades. S’ha de garantir que les propostes i les alternatives de traçat i disseny de creació, ampliació o modificació d’infraestructures complisquen les determinacions establides en l’Estratègia territorial de la Comunitat Valenciana (ETCV), concretament la Directriu 118 que establix els principis directors en matèria d’infraestructures de mobilitat.

– Indicació de determinacions que cal adoptar per al control dels elements amb incidència en la qualitat del paisatge urbà, garantint amb el disseny dels espais públics i el viari la funcionalitat de la infraestructura verda i el manteniment de les principals vistes i perspectives que el caracteritzen.

L’informe indica també que l’esborrany del PMUS cita les àrees protegides de la infraestructura verda a escala regional i la seua importància al terme municipal. No obstant això, no es realitza cap valoració ni proposta en relació amb estos.

+ Mobilitat

L’informe emés el 26 d’octubre de 2021 pel Servei de Mobilitat de la Direcció General d’Obres Públiques, Transport i Mobilitat Sostenible establix que l’àmbit i el contingut del PMUS s’estimen adequats en relació amb les determinacions de la Llei 6/2011, de mobilitat de la Comunitat Valenciana. No obstant això, es fan les observacions següents:

\* L’informe indica que, en general, en l’estructura del document no hi ha una bona separació entre el diagnòstic de la situació actual i la definició de la problemàtica, cosa que dificulta establir la connexió entre els problemes i les propostes finals.

\* Respecte a la definició d’objectius, l’informe assenyala que no s’establix una relació entre els objectius generals i els específics indicats en la proposta.

\* En relació amb l’anàlisi urbanística, l’informe indica que no es representen gràficament els barris que s’esmenten i la conveniència de fer-ho afegint-hi un plànol amb els equipaments del municipi.

\* Relacionat amb l’anàlisi d’infraestructures, l’informe indica el següent:

– No hi ha una estimació de places d’aparcament ni de vies ciclistes, si hi existixen.

– Respecte a la infraestructura vària, s’hauria de fer referència al pendent transversal i longitudinal dels vials i, en el cas de les voreres, del pendent transversal i l’amplària dels carrers del municipi per a realitzar un diagnòstic sobre l’accessibilitat de persones amb mobilitat reduïda, absent en el document.

– Es considera oportú representar gràficament en un plànol els sentits de circulació de tots els carrers.

\* Quant a l’estudi de mobilitat, s’indica el següent:

– No s’han fet enquestes origen-destinació i, en el cas dels vianants, no s’han definit els principals equipaments atractors de mobilitat.

– En la pàgina 42 de l’esborrany, hi ha una incoherència entre els límits de velocitat establits.

– En la pàgina 62 de l’esborrany, respecte al transport públic, s’hauria de tindre en compte el projecte d’SPTV per la carretera Utiel-Requena elaborat per la Conselleria d’Obres Públiques, Transports i Mobilitat.

– S’hauria d’afegir-hi un resum de la problemàtica trobada després del diagnòstic de la situació actual.

\* Quant a les propostes plantejades, l’informe considera que, en general, no s’han definit quines d’estes són a curt, mitjà o llarg termini, ni la prioritat que tenen d’actuació. Es recomana allargar el termini de vigència del pla, actualment de quatre anys. S’indica el següent:

– En la proposta número 1, «Instal·lació d’estacions de recàrrega elèctrica», faltaria especificar la tecnologia a instal·lar i el nombre de punts de recàrrega, a més de l’any en què es preveu l’actuació.

– En la proposta número 4, «Instal·lació de bandes transversals d’alerta», hi ha una incoherència entre el que s’indica en diverses parts de l’esborrany respecte a la velocitat. Així mateix, no es considera adequada la solució plantejada i s’assenyala la conveniència d’indicar la quantitat i el lloc on aniran col·locats els elements necessaris.

– En la proposta número 5, «Modificar el sentit de circulació del carrer San Vicente Ferrer», caldria indicar els sentits de circulació de la resta de carrers per a evitar generar altres problemes.

– La proposta número 6, «Manteniment i promoció dels itineraris per als vianants», hauria de concretar les actuacions previstes.

– En la proposta número 7, «Línia d’ajudes per a la instal·lació d’estacions de recàrrega elèctrica», seria convenient quantificar l’objectiu de nombre d’instal·lacions previstes a subvencionar.

– En la proposta número 8, «Millora del transport públic», s’haurien de concretar les mesures i el pressupost a emprar.

El Pla de mobilitat, completat amb el desenvolupament del que s’ha indicat anteriorment, s’ha de remetre al Servei de Mobilitat de la Conselleria de Política Territorial, Obres Públiques i Mobilitat, com a òrgan competent en matèria de mobilitat de la Generalitat, per a l’emissió de l’informe previ a l’aprovació del pla per l’Ajuntament de Chera, segons el que preveu l’article 10 de la Llei 6/2011 de mobilitat.

+ Inundabilitat (PATRICOVA)

L’informe emés el 17 de gener de 2021 pel Servei de Gestió Territorial indica que el PMUS no fa referència al Pla d’acció territorial sobre prevenció de risc d’inundació a la Comunitat Valenciana (PATRICOVA) ni a l’afecció del Sistema Nacional de Cartografia de Zones Inundables (SNCZI). Tampoc localitza les actuacions concretes i no és possible identificar les afeccions per inundabilitat.

Atesos els nivells de perillositat d’inundació en gran part del terme municipal de Chera, s’haurien de considerar les dos cartografies en les diverses actuacions que es pretenga dur a terme, en particular en aquelles que tinguen per objecte modificar la morfologia urbana.

L’àmbit d’actuació del PMUS de Chera es troba afectat per perillositat d’inundació i és compatible sempre que es complisquen les condicions exposades en l’informe, que es resumixen en:

• El Pla de mobilitat urbana de Chera està afectat per perillositat d’inundació, si bé les mesures s’han de concretar en els projectes que es desenvolupen des d’este, sobretot les actuacions que comporten alteració de rasants i les seues afeccions, així com les mesures previstes per a reduir els efectes de la inundabilitat. Es considera que el Pla de mobilitat serà compatible amb el PATRICOVA sempre que, en les actuacions que es projecten, s’incorporen les condicions d’adequació de les infraestructures previstes en l’article 21 d’esta normativa.

• Les actuacions previstes en el PMUS, si s’executen de manera que siguen compatibles amb la infraestructura verda i d’impacte reduït, no és previsible que generen un increment significatiu del risc d’inundació.

• El criteri que, en matèria de risc d’inundació, ha de ser considerat en el PMUS és que els projectes d’execució que se’n deriven han de complir les condicions establides en l’art. 21 de la normativa del PATRICOVA i obtindre l’informe preceptiu del departament competent en matèria d’inundació.

+ Qualitat de l’aire i contaminació acústica

El Servei de Protecció de l’Atmosfera va emetre un informe el 20 d’octubre de 2021 en el qual detalla aspectes normatius que cal tindre en compte quant a:

\* Qualitat de l’aire

– El municipi de Chera s’inclou en la zona ES1008: Túria (A. Interior).

– D’acord amb l’avaluació de la qualitat de l’aire feta per la Direcció General de Qualitat i Educació Ambiental, segons dades dels últims anys, es registren superacions dels valors normatius establits en el Reial decret 102/2001, del valor de l’ozó per al període 2016-2020.

L’informe conclou que les propostes efectuades en el PMUS, orientades a la reducció del trànsit rodat motoritzat i a la millora en l’eficiència dels sistemes de transport, tindran un impacte positiu en la qualitat ambiental del municipi i, per tant, no es deriven efectes significatius sobre la qualitat de l’aire i la contaminació acústica.

+ Canvi climàtic

El Servei de Coordinació de Polítiques de Canvi Climàtic emet un informe el 10 de gener de 2022 en el qual s’indica el següent:

Respecte a objectius i propostes:

– Els objectius i les propostes del pla estan alineats amb les mesures de mitigació 14 i 15 de l’Estratègia valenciana del canvi climàtic i energia 2030 (EVCC 2030).

– Les propostes 1, ‘Instal·lar estacions de recàrrega elèctrica’, i 7, ‘Línia d’ajudes per a la instal·lació d’estacions de recàrrega elèctrica en vivendes’, són coherents amb la mesura 16 de l’EVCC 2030.

Pel que fa a reducció d’emissions:

– L’informe indica que, actualment, les emissions de CO2  que genera el trànsit al municipi són 82,904 tn CO2/any. El PMUS estima que per a l’any horitzó del pla (2024), les emissions seran de 77,27 tn CO2/any, la qual cosa suposa una reducció de la petjada de carboni d’un 6,8 % sense tindre en compte l’efecte de la implementació de les propostes del PMUS. Esta reducció estimada es basa a suposar que en els pròxims anys es mantindrà el mateix decreixement mitjà anual del parc de vehicles observat en el període 2015-2019.

– La quantificació del CO2  que es deixarà d’emetre està d’acord amb la mesura 13 de l’EVCCE 2030.

L’informe indica que la implementació del PMUS tindrà un efecte positiu sobre el medi ambient en l’àmbit de competències de la Direcció General de Canvi Climàtic.

+ Espais naturals protegits

L’informe de 15 de novembre de 2021 del Servei d’Espais Naturals Protegits indica que, ja que totes les actuacions del PMUS es realitzaran fora de l’àmbit territorial del parc, no hi ha res a dir des del punt de vista de la normativa aplicable al Parc Natural Chera – Sot de Chera.

+ Vida Silvestre

El Servei de Vida Silvestre, segons comunicat coordinat de 10 de novembre de 2021, indica que no té res a informar.

F. Valoració ambiental d’acord amb els criteris de l’annex VIII del TRLOTUP

Segons establix l’article 46 del TRLOTUP, l’òrgan ambiental ha de determinar si un pla o la modificació d’este ha de ser objecte d’avaluació ambiental i territorial si es determina l’existència d’efectes significatius en el medi ambient, tenint en compte els criteris establits en l’annex VIII, si és el cas, amb la consulta prèvia a les administracions públiques afectades, i amb les consideracions a les quals es referix l’article 53 del TRLOTUP.

1. Per les característiques dels plans i programes:

El Pla de mobilitat urbana sostenible, segons la definició establida en els articles 9 i 10 de la Llei 6/2011, d’1 d’abril, de mobilitat de la Comunitat Valenciana, així com dels articles 14 i següents del Decret legislatiu 1/2021, de 18 de juny, del Consell, d’aprovació del TRLOTUP, no es pot conceptuar com a instrument urbanístic propi de la planificació territorial o urbanística, i, per tant, no presenta cap incidència en el model territorial ja aprovat. El Pla de mobilitat urbana sostenible de Chera no afecta espais protegits ni forestals i les seues propostes se circumscriuen al sòl urbà i urbanitzable.

El terme municipal de Chera es troba afectat pels plans d’acció territorial següents:

– Pla d’acció territorial sobre prevenció del risc d’inundació a la Comunitat Valenciana, PATRICOVA, aprovat pel Decret 201/2015, de 29 d’octubre, del Consell.

– Estratègia territorial de la Comunitat Valenciana, aprovada pel Decret 1/2011, de 13 de gener, del Consell, i pel Decret 166/2011, el qual modifica l’anterior.

2. Per les característiques dels efectes i de l’àrea probablement afectada:

El Pla de mobilitat urbana sostenible de Chera no afecta els espais naturals protegits ni els espais de la Xarxa Natura 2000, ni s’esperen efectes sobre la coberta forestal.

Després d’analitzar les propostes del PMUS de Chera, s’entén que en conjunt estes propostes:

1. Col·laboren per a desenvolupar un ús més racional de l’espai públic i de les necessitats socials i econòmiques del municipi.

2. Propicien el canvi modal cap als modes de transport més sostenible: el desplaçament a peu i amb bicicleta, amb la reducció consegüent del consum energètic.

3. Desincentiven l’ús del vehicle privat en favor del públic i/o col·lectiu.

4. Afavorixen, a llarg termini, la reducció dels impactes associats a les formes motoritzades: emissions contaminants, gasos d’efecte hivernacle i emissions acústiques.

5. Promouen la descarbonització del sistema de transport del municipi.

L’esborrany del PMUS proposa, en la pàgina 82, un model de gestió i seguiment del pla, segons el qual el Pla d’avaluació i seguiment es realitzarà a través de la creació de la Mesa per la Mobilitat Sostenible, que permetrà conéixer la implantació de les propostes.

Vinculat a esta categorització no es reflectix, entre els indicadors, CAP indicador de tipus mediambiental, tal com expressa l’article 10.2 de la Llei de mobilitat, que indica que als plans s’han d’incorporar no solament els indicadors relacionats amb el volum total de desplaçaments, el repartiment modal d’estos o l’ocupació de l’espai públic, sinó també els nivells associats a consums energètics, soroll i emissions atmosfèriques (particularment les d’efecte hivernacle) amb els ritmes i límits que s’establisquen reglamentàriament en el desenvolupament de polítiques energètiques i ambientals.

Per tant, ja que consta l’estudi d’alguns d’estos en l’esborrany, es concretaran com a indicadors per al seguiment, amb el seu valor inicial, el valor objectiu que es vol assolir, així com la metodologia de càlcul proposada, com a mínim, per als indicadors mediambientals següents:

– Ús de vehicles menys contaminants (s’avaluen les tm de GEH CO2/any).

– Emissions de GEH del sector transports (vinculat a l’anterior).

– Consum total d’energia per part del sector transports (avalua les tones equivalents de petroli).

– Estacionament de vehicles pesants als afores (s’avalua el nombre de vehicles pesants/any).

– Disminució del nivell acústic assolit en dB (que avalue el nivell sonor de recepció extern (dB) produït pel trànsit en localitzacions municipals diferents que siguen representatives del model de mobilitat proposat).

– Qualsevol altre indicador que, per a cada proposta, avalue un valor adequat per al compliment efectiu del fet que no se supera el llindar sobre la base de l’estalvi energètic, la disminució d’emissions de GEH, la disminució de contaminants o la disminució del soroll.

En general, per a tots els indicadors, tant els ja definits com els de caràcter mediambiental, s’ha de concretar (de manera quantitativa, no merament qualitativa) el valor inicial i quantificar l’objectiu que es vol aconseguir.

Les propostes del Pla de mobilitat urbana sostenible de Chera se circumscriuen al sòl urbà o urbanitzable.

Així doncs, una vegada analitzada la documentació presentada i el seu objecte, els informes sectorials emesos, revisada la cartografia existent en el Sistema d’Informació Territorial d’esta Conselleria, es pot determinar, respecte del Pla de mobilitat urbana sostenible de Chera, que el procediment d’avaluació simplificada és suficient per a determinar que la modificació no presenta efectes significatius sobre el medi ambient.

G. Proposta d’acord

Tenint en compte el que s’establix en l’article 53.*b*  del TRLOTUP, d’acord amb el que s’ha exposat, es resol:

Emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla de mobilitat urbana sostenible de Chera d’acord amb els criteris de l’annex VIII del TRLOTUP, per no tindre efectes significatius sobre el medi ambient, i correspondrà continuar la tramitació d’esta modificació seguint la seua normativa sectorial, sempre que s’ajuste al que es descriu en la documentació presentada, així com al que s’establix en la legislació vigent i els informes emesos, respecte als quals caldrà tindre en compte les consideracions següents:

1. El PMUS s’ha de completar amb les determinacions que indica l’Informe del Servei de Mobilitat de 26 d’octubre de 2021, i se sol·licitarà a este servici un informe abans de l’aprovació definitiva municipal, i s’hauran d’incorporar, si és el cas, les determinacions que s’hi indiquen.

2. Tal com indica l’Informe del Servei d’Infraestructura Verda i Paisatge, de 22 d’octubre de 2021, el PMUS ha de contindre les consideracions que s’hi indiquen.

3. El PMUS incorporarà les qüestions relatives al fet que els projectes d’execució que se’n deriven han de complir les condicions que establix l’article 21 del PATRICOVA, tal com indica l’Informe, de 17 de gener de 2022, del Servei de Gestió Territorial.

4. La redacció definitiva del PMUS de Chera concretarà els aspectes següents:

– 1. Incorporar indicadors per al seguiment mediambiental del PMUS. En particular, ha d’incorporar la metodologia i el càlcul de la petjada de carboni derivada del model de mobilitat proposat i els indicadors de seguiment de caràcter mediambiental que es consideren adequats. En concret, emissions de CO2  equivalent, NO2, COV, CO, SO2, material particulat, gasto energètic municipal, emissions contaminants i consum d’energia (Tep).

– 2. Incorporar el procediment per al seguiment de la contaminació acústica derivada del model de mobilitat proposat i l’indicador corresponent del nivell sonor extern.

– 3. Completar la proposta d’indicadors de seguiment amb els valors inicials i els valors objectius que cal assolir.

Segons establix l’article 53.7 del TRLOTUP, l’informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha aprovat el corresponent instrument de planejament en el termini màxim de quatre anys des de la publicació. En este cas, el promotor iniciarà novament el procediment d’avaluació ambiental i territorial estratègica simplificada del pla.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.*b*  del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista del que s’ha exposat anteriorment, la Comissió d’Avaluació Ambiental acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla de mobilitat urbana sostenible de Chera, per considerar que no té efectes significatius en el medi ambient, amb el compliment de les determinacions que s’inclouen en l’informe esmentat.

Notificar als interessats que, contra esta resolució, per no ser un acte definitiu en via administrativa, no es pot interposar cap recurs, cosa que no és inconvenient perquè es puguen utilitzar els mitjans de defensa que es consideren pertinents en el seu dret.

Fet que vos notifique perquè en prengueu coneixement i als efectes oportuns.

Fet que se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 7 d’abril de 2022.– El secretari de la Comissió d’Avaluació Ambiental: José del Valle Arocas.»

  

València, 27 de juny de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental